31990D0495
L 276/37
JURNALUL OFÍCIAL AL UNIUNII EUROPENE
DECIZIA CONSILIULUI
din 24 septembrie 1990
de introducere a unei măsuri financiare comunitare de eradicare a necrozei hematopoietice infecțioase a salmonidelor în Comunitate
(90/495/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere Decizia 90/424/CEE a Consiliului din 26 iunie 1990 privind cheltuielile în sectorul veterinar (1), în special articolul 23 alineatul 4,
având în vedere propunerea Comisiei (2),
având în vedere avizul Parlamentului European (3),
având în vedere avizul Comitetului Economic și Social (4),
întrucât necroza hematopoietică infecțioasă (NHI) a salmonidelor este o boală virală foarte contagioasă care poate duce la pierderi foarte importante ale exploatațiilor;
întrucât, în primul rând, este necesar să se stabilească măsuri de supraveghere corespunzătoare pentru a se obține informațiile necesare punerii în aplicare a eventualelor măsuri de eliminare a bolii;
întrucât se recomandă ca statele membre să prezinte un plan de eradicare;
întrucât ajutorul financiar acordat de Comunitate va consta în rambursarea parțială a cheltuielilor statelor membre privind prelevarea probelor și examenele de laborator necesare;
întrucât măsurile trebuie adoptate în conformitate cu o procedură de strânsă cooperare între statele membre și Comisie,
ADOPTĂ PREZENTA DECIZIE:
Articolul 1
La trei luni de la adoptarea prezentei decizii, statele membre trebuie să prezinte un plan de evaluare, prin intermediul unui studiu epidemiologic efectuat în teritoriu, a ratei de infecție cu necroza hematopoietică infecțioasă (NHI) și cu septicemia hemoragică virală (SHV) la nivelul Comunității.
Articolul 2
În sensul prezentei decizii:
1.
„exploatație” înseamnă orice unitate sau, în general, orice instalație delimitată geografic în care salmonidele sunt crescute sau ținute în vederea introducerii pe piață;
2.
„laborator desemnat” înseamnă un laborator situat pe teritoriul unui stat membru, desemnat de autoritatea competentă pentru a efectua examenele prevăzute în prezenta decizie, aflat sub autoritatea acesteia.
Articolul 3
Planul prevăzut în articolul 1 trebuie să prevadă:
1.
autoritățile centrale care urmează să pună în aplicare și să coordoneze planul;
2.
înregistrarea exploatațiilor angajate în creșterea salmonidelor;
3.
controlul circulației salmonidelor;
4.
prelevarea probelor pentru determinarea serologică și/sau a virusului în exploatațiile de creștere a salmonidelor; numărul de probe ce urmează să fie prelevate trebuie să depindă de situația sănătății animale;
5.
transferul probelor la un laborator desemnat pentru examene virusologice și/sau serologice în scopul determinării virusurilor NHI și, dacă este cazul, SHV;
6.
costurile unitare estimative pentru prelevarea probelor și examenele de laborator, precum și costurile totale estimative pentru efectuarea acestor operațiuni.
Articolul 4
Comisia examinează planurile elaborate de statele membre pentru a stabili dacă întrunesc condițiile necesare desemnării sau dacă trebuie modificate în vreun fel.
Planurile și modificările se aprobă în conformitate cu procedura prevăzută în articolul 10.
Articolul 5
Măsura prevăzută în prezenta decizie este eligibilă pentru ajutor financiar din partea Comunității.
Articolul 6
(1) Asistența financiară din partea Comunității se acordă pe o perioadă de un an de la data fixată de Comisie în deciziile de aprobare a planurilor prevăzute în articolul 1.
(2) Asistența financiară care se estimează că se va acorda de la bugetul Comunității din capitolul privind cheltuielile legate de agricultură este de 2 milioane ECU pe perioada prevăzută în alineatul (1).
Articolul 7
(1) Cu condiția aplicării tuturor măsurilor prevăzute și a conformității cu planul aprobat în conformitate cu articolul 4, cheltuielile statelor membre pentru aplicarea articolului 3 punctele 4 și 5 sunt eligibile pentru ajutor financiar din partea Comunității în limitele prevăzute în articolul 6.
(2) Comunitatea rambursează 50 % din cheltuielile prevăzute în alineatul 1.
(3) Când este cazul, normele de aplicare a prezentului articol se adoptă în conformitate cu procedura prevăzută în art. 10.
Articolul 8
(1) Cererile de plată au ca obiect cheltuielile statelor membre dintr-un an calendaristic și sunt prezentate Comisiei până la data de 1 iulie din anul următor.
(2) Comisia decide în privința ajutorului după consultarea comitetului prevăzut în articolul 10.
(3) Când este cazul, normele de aplicare a prezentului articol se adoptă în conformitate cu procedura prevăzută în articolul 10.
Articolul 9
Articolele 8 și 9 din Regulamentul (CEE) nr. 729/70 (5), modificat ultima dată de Regulamentul (CEE) nr. 2048/88 (6), se aplică mutatis mutandis.
Articolul 10
(1) Dacă trebuie urmată procedura prevăzută în prezentul articol, Comitetul veterinar permanent instituit prin Decizia 68/361/CEE (7) este sesizat de președinte fără întârziere, fie la inițiativa acestuia, fie la cererea unui stat membru.
(2) Reprezentantul Comisiei prezintă comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută în articolul 148 alineatul 2 din tratat pentru deciziile pe care Consiliul trebuie să le adopte la propunerea Comisiei. În cadrul comitetului, voturile reprezentanților statelor membre sunt ponderate conform articolului menționat anterior. Președintele nu participă la vot.
(3) Comisia adoptă măsurile preconizate, dacă acestea sunt conforme cu avizul comitetului.
(4) Dacă măsurile preconizate nu sunt conforme cu avizul comitetului sau în absența avizului, Comisia prezintă Consiliului, fără întârziere, o propunere cu privire la măsurile ce trebuie adoptate. Consiliul hotărăște cu majoritate calificată.
Dacă, la expirarea unui termen de trei luni de la data prezentării la Consiliu, acesta nu ia o hotărâre, măsurile propuse sunt adoptate de Comisie.
Articolul 11
În colaborare cu autoritățile competente, experții Comisiei pot efectua verificări la fața locului pentru a se asigura cu privire la aplicarea planurilor prevăzute în articolul 1.
În cadrul comitetului prevăzut în articolul 10, Comisia informează statele membre cu privire la rezultatele planurilor, în conformitate cu informațiile furnizate de statele membre, care prezintă Comisiei un raport, împreună cu cererea de plată și rapoartele experților desemnați de Comisie și care, acționând în numele Comunității, au efectuat vizite la fața locului.
Articolul 12
Pe baza rezultatelor studiilor prevăzute în articolul 1, Comisia prezintă un raport, însoțit de propunerile sau deciziile adecvate în conformitate cu articolul 5 alineatul 2 din Decizia 90/424/CEE.
Articolul 13
Prezenta decizie se adresează statelor membre.
Adoptată la Bruxelles, 24 septembrie 1990.